Ego Matildis, comitissa Grinionis, notum facio presentibus pariter et futuris quod Oliverus de Grinione calumpniam movit ecclesię Fontenetensi, super nemore quod dicitur Fumet. Cumque aliquandiu Fontenetenses injuste propter hoc infestasset, tandem in fratrem suum B. monachum et O. archipresbiterum Tullionis compromisit, ut rei hujus veritate diligenter et fideliter inquisita querelam istam terminarent. Ipsi vero ad predictum nemus accesserunt, et homines antiquos nemoris vicinos et veritatis non ignaros convocantes. Rei veritate diligenter inquisita et cognita, dixerunt quod in predicto nemore nec predictus Oliverus, nec pater ipsius, aliquid juris aliquando habuissent, et sic terminata fuit querela ista et pace perpetua consopita. Hujus rei testes sunt: H. abbas; Bernardus de Grinione; Hugo de Quinciaco; Odo, archipresbiter Tullionis; Pontius de Frolleio; Petrus magister Puteoli; Ricardus; Petrus Trabo, conversi; Calerus de Ethnay; Rainaudus de Estalanta; Albertus de Bili; Milo filius Haimonis. Quod totum ut ratum habeatur in perpetuum, sigilli mei impressione confirmavi. Anno ab incarnatione Domini millesimo centesimo nonagesimo sexto.